安樂窩示元德弟二首  其一
作者：裘萬頃
朝代：宋

paragraphs: 往時病僧寮，今爲安樂窩。
昔病而今安，所得良已多。
百年直須臾，一丘且婆娑。
倦翼棲茂林，潛鱗渺重波。
方欣隨所願，豈復知其他。
朝來啟南窗，羣山鬰嵯峨。
上有無心雲，乘風遠相過。
却觀聲利場，紛紛正橫戈。
到頭蠻與觸，勝負能幾何。
曷若休吾心，考槃依澗阿。
孟夏草木繁，雨餘氣清和。
四壁環斷碑，經史星宿羅。
幅巾據胡牀，翛然自吟哦。
因之成此詩，要使兒童歌。